Egpaar langs snelweg geskietArgieffoto Foto: ER24 Werner Vermaak, woordvoerder van ER24, het gesê paramedici is omstreeks 14:15 na die toneel ontbied. Die 48-jarige man en sy vrou het in hul BMW X3 motor gesit, albei met skietwonde. “Die man het skietwonde aan sy been gehad en die vrou is in haar maag geskiet. Sy was in ŉ kritieke toestand,” het Vermaak gesê. Die man het aan paramedici verduidelik hulle was oppad huistoe nadat hulle met vakansie was, toe die motor onklaar geraak het. Hulle het langs die pad vir insleepdienste gewag toe ŉ onbekende man hulle genader het. Hy het ŉ vuurwapen op hulle gerig en waardevolle items by hulle afgeneem. Die rower het op hulle losgebrand voordat hy op die vlug geslaan het. “Die man kon daarin slaag om uit die motor te klim en verbygaande motoriste se aandag te trek,” het Vermaak gesê. “Hulle het dadelik die nooddienste en polisie ontbied.” Die egpaar is op die toneel gestabiliseer voordat hulle na ŉ hospitaal gehaas is.